  vk.com (Удмурт нылкышно кенеш) Анжелика Тихонова корреспондент Удмуртиын улӥсьёс Ижкарысь огез коркалэн борддорез вылэ Ашальчи Окилэсь тусбуйзэ пуктон понна эскизэз бырйизы. Со сярысь ивортодэтъя «Удмуртия» агентстволэн корреспондентэзлы «Удмурт нылкышно кенеш» огазеяськонлэн тӧроез Елена Миннигараева вераз. Куара сётон «ВКонтакте» мерлыко вотэсын, Удмуртилэсь Кун Думаын депутатлэн Лариса Бурановалэн «Телеграм» каналаз, нош кинлэн интернетэз ӧвӧл «Удмурт Дунне» газетлэн редакциез пыр мынӥз. «ВКонтакте» мерлыко вотэсын гинэ куаразэс 6 сюрс пала адямиос сётӥзы. Тросэз кыкетӥ эскизэз бырйизы, кытын Ашальчи Окилэн кык тусыз возьматэмын - кылбурчи но эмчи. « Туж тунсыко тенденция вал. Нырысь ми удмурт лыдӟисьёс пӧлын куара сётон ялӥм вал, висыз кызьы ке одӥг нунал вал, дыр. Туж зол ворме вал кыкетӥ эскиз, малы ке шуоно адямиослэн, удмуртъёслэн,  ассоциациоссы кылбурчиен гинэ ӧвӧл, эмчиен но ожгарчиен шуыса валасько. Куке нунал ортчыса ивор ӟуч сайтъёсы но кошкиз, туж ӝог нырысетӥ эскиз понна куараос но будӥзы. Висыз туж ик бадӟым ӧвӧл » Елена Миннигараева, «Удмурт нылкышно кенеш» огазеяськонлэн тӧроез Куаразэс сётэм сяна, бырйисьёс дэмланъёссэс но гожъязы. Соосты лыдэ басьтыса, азьланяз эскиз тупатъямын луоз на. « Кылсярысь, тани вань дэмланъёс италмас сяськаос интые ашальчи сяськаос пуктыны. Адӟиськемезъя но со озьы умойгес адӟиськоз, дыр. Но сое суредась йылаз-пумаз вуттоз ини. Вань дэмланъёсты ми али люкаськом на, чакласьком, собере соос суредасьлы сётэмын луозы » Елена Миннигараева, «Удмурт нылкышно кенеш» огазеяськонлэн тӧроез Нялтас вераса, суредась Денис Никонов, Ашальчи Окилэн тусбуеныз эскиз лэсьтыны курыкузы, уг но тоды вылэм, кин со сыӵе. Озьы ке но, сётэм уж борды вань сюлмысьтыз басьтӥськем. « Быдэс книга лыдӟиз Ашальчи Оки сярысь. Зэмзэ ке верано, эскизэз но кык гинэ ӧй вал, кӧня ке пӧртэм вал. Но, кенешыса, соос пӧлысь тани та кыкъёсыз быръемын вал » Елена Миннигараева, «Удмурт нылкышно кенеш» огазеяськонлэн тӧроез Ашальчи Окилэн тусбуеныз суредэз Ижкарысь Дзержинский нимо урамысь вить этажъем одӥгез корка вылэ суредалозы. Али ужрадэз радъясьёс суредасьлэсь тупатъям эскиззэ возьмало на, нош бӧрысь калыкен уж нуыны кутскозы. Со сярысь ивортодэтъя «Удмуртия» агентстволэн корреспондентэзлы ӵектослэн кичӧлтӥсез, Удмуртилэсь Кун Думаын депутат Лариса Буранова вераз. « Флаеръёс лэсьтом, кылбуръёссэ печатлалом. Адямиосын но вераськом. <…> Малпасько, огкылэ вуом, дыр, одӥг кыл шедьтом, дыр » Лариса Буранова, Удмуртилэсь Кун Думаын депутат Солэн кылъёсызъя, суредэз 12-тӥ инвожое, Карлэн нуналаз, усьтозы. Корка дорын нимаз площадка радъялозы, Ашальчи Окилэсь кылбуръёссэ лыдӟозы. Тодэ вайытом, куара сётон Ашальчи Окилэн вордӥськем нуналозяз, 16-тӥ оштолэзёзь, мынӥз. Азьвыл Ижкарын вить этажъем корка борды тодмо адямилэсь тусбуйзэ граффити амалэн пуктылӥзы вал ини – со пыӵал-тӥрлык лэсьтӥсьлэн Евгений Драгуновлэн портретэз луиз. Тегъёс: Удмуртия АшальчиОки суредан Мерлык Лулчеберет удмуртъёс Ижкар  